L. Szigeti, poslanec: (2009-02-04):
Snáď nikto v tejto krajine ani v tejto snemovni nemá pochybnosti o tom, že ak nejaký zákon, nejaká legislatívna úprava v oblasti výchovy a vzdelávania je potrebná, tak je to určite zákon o odbornom vzdelávaní a príprave. Priznám sa, že vlani, keď sme prijímali nový školský zákon, bol som sklamaný, že odbornému vzdelávaniu a príprave sa ten zákon venuje možno v dvoch-troch paragrafoch na jednej alebo na jednej a pol strane. Vtedy pán minister sa vyjadril tak, že pripravuje sa nový zákon o odbornom vzdelávaní, že buďme kľudní a že o niekoľko mesiacov predloží tento zákon do Národnej rady. No tak tento zákon tu máme, ale priznám sa, že to moje sklamanie naďalej trvá. A možno súvisí to aj s úvodnými slovami pána ministra, ktorý podľa môjho posúdenia tak trošku protirečivo uviedol tento zákon, pretože úvodom hovoril o tom, že táto právna úprava je komplexnou právnou úpravou. O niekoľko sekúnd alebo minút neskôr hovoril o tom, že táto právna úprava, tento zákon rieši vymedzenú oblasť v oblasti odborného vzdelávania a prípravy. Tak teda je to komplexná právna úprava alebo rieši len vymedzenú oblasť odborného vzdelávania a odbornej prípravy? Ja sa domnievam, že platí skôr to druhé. A, bohužiaľ, rieši len vymedzenú oblasť v oblasti odborného vzdelávania a prípravy. Zákon je stručný, krátky, má 17 strán. A na prvých šiestich stranách sa naozaj meritórne zaoberá problematikou odborného vzdelávania a prípravy. A priznám sa, že s týmito paragrafmi viac-menej sa dá súhlasiť. Oceňujem to, bolo to potrebné napísať a bolo to potrebné asi na 90 % v tejto podobe napísať tak, ako je to uvedené. A na zvyšných jedenástich stranách ten zákon hovorí o vytvorení Fondu rozvoja odborného vzdelávania a prípravy a o ďalších nutných novelizáciách jedenástich ďalších zákonov. Nie som proti vytvoreniu fondu, skôr som zaň. A som veľmi rád, že ministerstvo školstva uvažuje o vytvorení Fondu pre rozvoj odborného vzdelávania a prípravy, ale domnievam sa, že samotný fond, hlavne keď bude prázdny a štát nebude doň prispievať zo štátneho rozpočtu, môže byť bezzubým kolosom. Okolité krajiny, kde funguje takýto podobný fond, majú veľmi dobré skúsenosti s fondom. Skutočne sa to dá využívať na skvalitňovanie odborného vzdelávania a odbornej prípravy. V zákone o fonde sa píše, že to má byť neštátny fond. Sú tam uvedené zdroje fondu. Pre mňa nie je jednoznačný. Rád by som dostal odpoveď od pána ministra, či tento fond počíta aj s príspevkami zo štátneho rozpočtu, pretože ak zo štátneho rozpočtu nebudú tiecť prostriedky do tohto fondu, tak, bohužiaľ, ten fond nemôže splniť svoj účel. Ako som naznačil, s prvými trinástimi paragrafmi nemám problém, ale považujem to za málo na to, aby sa odborné vzdelávania a príprava pohli dopredu, aby sa zvýšil záujem zo strany mladých ľudí, žiakov o stredné odborné školy, pretože v súčasnosti na Slovensku najväčším problémom je práve nedostatok záujmu žiakov o tento typ a druh štúdia. Jednoducho nemajú záujem sa prihlásiť na stredné odborné školy. Myslím si, že v tomto zákone sa príliš spoliehame na zamestnávateľov a stavovské organizácie. A domnievam sa, že bez konkrétnych krokov a pomoci štátu zlepšenie nenastane. Vo vyhlásení vo vládnom programe je uvedené, že pre súčasnú vládu je vzdelávanie jednoznačnou prioritou. Nuž tak málo je spoliehať sa na zamestnávateľov. Aj vláda musí preukazovať impulzy k tomu, ak teda myslí to vážne so skvalitnením odborného vzdelávania a prípravy. A myslím si, že chýbajú opatrenia typu ako jednoznačná racionalizácia siete stredných odborných škôl, racionalizácia študijných a učebných odborov, inovácia vzdelávacích programov, posilnenie financovania stredných odborných škôl hlavne pre chýbajúce povolania so zvýšeným normatívom pre stredné odborné školy. Som toho názoru, že ak chceme, aby sa v oblasti odborného vzdelávania a prípravy veci pohli ďalej, tak tie normatívy by mali byť o niečo zvýšené. V opačnom prípade ten záujem, tá kvalita sa nedostane. Považujem za mimoriadne dôležité, aby sme dávali viac prostriedkov do rozvoja infraštruktúry, na zabezpečenie moderných technologických zariadení, na vyčlenenie finančných prostriedkov zo štátneho rozpočtu, na zabezpečenie normatívu priestorovej, materiálnej a prístrojovej vybavenosti. Myslím si, že by bola potrebná špeciálna motivácia pedagógov pôsobiacich na stredných odborných školách. Ďalej si myslím, že je potrebná inovácia prípravy pedagógov pre stredné odborné školy, lebo, či sa nám to páči alebo nie, je to špeciálna oblasť, sú tam špeciálne prvky v tom pedagogickom procese, na čo potrebujeme aj špeciálne pripravených pedagógov. Tiež si myslím, že je potrebná väzba na ďalšie vzdelávanie pedagógov pôsobiacich na stredných odborných školách, aj keď uznám, že pán minister spomínal, že sa pripravuje ďalší zákon o pedagogických zamestnancoch, ďalej, o celoživotnom vzdelávaní, takže predpokladám, že tieto veci budú riešené tam. A tiež si myslím, že je potrebné posilnenie existujúcich a vytvorenie nových inštitúcií typu, ako máme v podstate Štátny inštitút odborného vzdelávania, pretože kvalitné odborné vzdelávanie, lukratívne odborné vzdelávanie a motivovať mládež, aby mala záujem o túto formu štúdia, sa dá dosiahnuť len kvalitným tzv. hinterlandom. A ten hinterland má pripraviť služby pre odborné vzdelávanie. O ŠIOV nie je slovo ani myšlienka. A pritom si myslím, že je to inštitúcia, ktorá významným spôsobom má čo hovoriť do rozvoja odborného vzdelávania. Takisto si myslím, že je potrebné, aby sme viac prehlbovali možnosť priechodnosti medzi jednotlivými študijnými odbormi, medzi jednotlivými učebnými odbormi a, samozrejme, v rámci  študijných aj učebnými odbormi. Samozrejme, mi chýba aj väzba na rekvalifikáciu, na rekvalifikačné procesy. A tiež by sme mohli hovoriť o vzdelávaní dospelých, aj keď sa to dá urobiť aj v tom pripravovanom zákone. Ako som už spomínal, k prvým trinástim paragrafom nemám pripomienky, až na niektoré výnimky. A konkrétne by som rád pripomenul, keď píšete o subjektoch koordinácie odborného vzdelávania na úrovni ústredných orgánov, myslím si, že životné prostredie ekológie v súčasnosti je tak pertraktovaná záležitosť, že by nebolo od veci, keby okrem tých deviatich ministerstiev mohli byť prítomní aj predstavitelia ministerstva životného prostredia, lebo to súvisí s mnohými študijnými a odbornými aj učebnými odbormi. Chýbajú mi predstavitelia rodičov, veď máme na Slovensku Zväz rodičovských združení, myslím si, že by tam mohli sedieť aj predstavitelia rodičov, veď sú objednávateľmi služieb v rámci odborného vzdelávania a prípravy. Takisto si myslím, že na úrovni samosprávneho kraja keď hovoríme o subjektoch koordinácie, mala by tam byť územná školská rada. Veď školská rada je samosprávnym orgánom. Prečo táto územná školská rada by nemohla byť prítomná ako subjekt koordinácie odborného vzdelávania? S čím nesúhlasím a k čomu mám vážne výhrady, to sú kompetencie samosprávneho kraja. A teraz mi to nie je jasné, pretože v paragrafovej verzii zákona je uvedené to, že samosprávny kraj sa vyjadruje k požiadavkám na vznik novej strednej odbornej školy. V dôvodovej správe je uvedené, že s tým musí súhlasiť. Tak teraz vyjadruje sa, lebo v zákone je vyjadruje sa, a v dôvodovej správe je, že súhlasí. Bolo by zle, keby tu bol potrebný súhlas samosprávneho kraja, pretože budujeme pluralitný školský systém. A nebolo by to dobré, lebo, no uznajte, kto by chcel konkurenta vo svojom regióne. Samosprávny kraj je zriaďovateľ väčšiny týchto stredných odborných škôl, tak určite nerád by pustil ďalšieho konkurenta do svojho revíru. Viem si predstaviť, vyjadrí sa, ale v žiadnom prípade nie je potrebný súhlas. Ešte pár pripomienok. Kvitujem a považujem za dobrý krok to, že žiaci by mali mať v budúcnosti aj finančné, aj hmotné zabezpečenie, ale problém vidím v tom, že je to len možnosť pre zamestnávateľov. A keď je to možnosť, tak viete, ako to zvykne byť. Skôr si myslím, že v niektorých prípadoch by to mohla byť povinnosť pre tých zamestnávateľov, aj keď viem, že s tým by mohli byť problémy. V materiáli sú uvedené také výhľadové štatistické údaje, že ak sa podarí presadiť tento zákon, tak sa očakáva, že v roku 2010 sa zvýši počet žiakov, ktorí sa pripravujú pre zamestnávateľov, o 1 100, v nasledujúcom školskom roku o 25 % a tak ďalej. Považujem to za veľmi nízky podiel. Vlastne sú to možno 3 – 4 % z celkového počtu žiakov, ktorí sa nachádzajú na stredných odborných školách. A pokiaľ to ostane tak nízko, tak môžu byť problémy. Toľko z mojej strany. Ešte raz. Trošku som sklamaný. Očakával som viac od tohto zákona. To, čo je uvedené v zákone, sú pozitívne veci, dobré veci, ale je to málo a bolo by potrebné rozšíriť tento zákon. Ďakujem pekne.